CELEX: 62018CN0209
Language: el
Date: 2018-03-23 00:00:00
Title: Υπόθεση C-209/18: Προσφυγή της 23ης Μαρτίου 2018 — Ευρωπαϊκή Επιτροπή κατά Δημοκρατίας της Αυστρίας

4.6.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 190/12
            
         Προσφυγή της 23ης Μαρτίου 2018 — Ευρωπαϊκή Επιτροπή κατά Δημοκρατίας της Αυστρίας
   (Υπόθεση C-209/18)
   (2018/C 190/16)
   Γλώσσα διαδικασίας: η γερμανική
   
      Διάδικοι
   
   
      Προσφεύγουσα: Ευρωπαϊκή Επιτροπή (εκπρόσωποι: G. Braun και Ε. Τσερέπα-Lacombe)
   
      Καθής: Δημοκρατία της Αυστρίας
   
      Αιτήματα
   
   Η προσφεύγουσα ζητεί από το Δικαστήριο:
   
               —
            
            
               να διαπιστώσει ότι η Δημοκρατία της Αυστρίας παρέβη τις υποχρεώσεις της από το άρθρο 14, παράγραφος 1, από το άρθρο 15, παράγραφοι 1, 2, στοιχεία β' και γ', και 3, και από το άρθρο 25 της οδηγίας για τις υπηρεσίες (1) και από τα άρθρα 49 και 56 ΣΛΕΕ καθόσον διατηρεί σε ισχύ απαιτήσεις όσον αφορά την έδρα των εταιριών δικηγόρων εξειδικευμένων στο δίκαιο διπλωμάτων ευρεσιτεχνίας, που προβλέπονται στο άρθρο 29a, σημείο 7, σε συνδυασμό με το άρθρο 2, παράγραφος 1, στοιχείο c, PatAnwG [Patentanwaltsgesetz, νόμου για τους δικηγόρους που εξειδικεύονται στο δίκαιο διπλωμάτων ευρεσιτεχνίας], και των εταιριών αρχιτεκτόνων και πολιτικών μηχανικών, που προβλέπονται στο άρθρο 25, παράγραφος 1, ZTG [Ziviltechnikergesetz, νόμου για τους αρχιτέκτονες και τους πολιτικούς μηχανικούς], όσον αφορά τη νομική μορφή και τη συμμετοχή στο εταιρικό κεφάλαιο των εταιριών αρχιτεκτόνων και πολιτικών μηχανικών, που προβλέπονται στα άρθρα 26, παράγραφος 1, και 28, παράγραφος 1, ZTG, των εταιριών δικηγόρων εξειδικευμένων στο δίκαιο διπλωμάτων ευρεσιτεχνίας, που προβλέπονται στο άρθρο 29a, σημεία 1, 2 και 11, PatAnwG, και των εταιριών κτηνιάτρων, που προβλέπονται στο άρθρο 15a, παράγραφος 1, TÄG [Tierärztegesetz, νόμου για τους κτηνιάτρους], καθώς και τον περιορισμό δραστηριοτήτων πολλαπλών ειδικοτήτων των εταιριών αρχιτεκτόνων και πολιτικών μηχανικών, που προβλέπεται στο άρθρο 21, παράγραφος 1, ZTG και των εταιριών δικηγόρων εξειδικευμένων στο δίκαιο διπλωμάτων ευρεσιτεχνίας, που προβλέπεται στο άρθρο 29a, σημείο 6, PatAnwG·
            
         
               —
            
            
               να καταδικάσει τη Δημοκρατία της Αυστρίας στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τα εξής:
   Το αυστριακό δίκαιο εξακολουθεί να προβλέπει απαιτήσεις όσον αφορά την έδρα εταιριών ελευθέρων επαγγελματιών μέλη των οποίων είναι αρχιτέκτονες/πολιτικοί μηχανικοί ή δικηγόροι που εξειδικεύονται στο δίκαιο διπλωμάτων ευρεσιτεχνίας, οι οποίες αντιβαίνουν στο άρθρο 14, παράγραφος 1, στοιχείο β', της οδηγίας για τις υπηρεσίες. Οι εν λόγω διατάξεις εισάγουν άμεση διάκριση με βάση την καταστατική έδρα της εταιρίας και έμμεση διάκριση με βάση την ιθαγένεια των εταίρων.
   Οι απαιτήσεις όσον αφορά τη νομική μορφή και τη συμμετοχή στο εταιρικό κεφάλαιο εταιριών αρχιτεκτόνων/πολιτικών μηχανικών, δικηγόρων που εξειδικεύονται στο δίκαιο διπλωμάτων ευρεσιτεχνίας και κτηνιάτρων παρακωλύουν τόσο τους Αυστριακούς παρόχους υπηρεσιών όσο και την εγκατάσταση νέων παρόχων υπηρεσιών από άλλα κράτη μέλη, στο μέτρο που περιορίζουν τη δυνατότητά τους να ιδρύσουν δευτερεύουσα εγκατάσταση στην Αυστρία εφόσον δεν προσαρμόζουν τις οργανωτικές τους δομές στις διατάξεις αυτές.
   Οι αυστριακές διατάξεις που επιβάλλουν στις εταιρίες δικηγόρων εξειδικευμένων στο δίκαιο διπλωμάτων ευρεσιτεχνίας και στις εταιρίες αρχιτεκτόνων/πολιτικών μηχανικών την υποχρέωση να περιορίζονται αντιστοίχως στην άσκηση του επαγγέλματος του δικηγόρου που εξειδικεύεται στο δίκαιο διπλωμάτων ευρεσιτεχνίας και του αρχιτέκτονα ή του πολιτικού μηχανικού αντιβαίνουν στο άρθρο 25 της οδηγίας για τις υπηρεσίες διότι περιορίζουν τόσο την ίδρυση δευτερεύουσας εγκαταστάσεως στην Αυστρία εταιριών ελευθέρων επαγγελματιών πολλαπλών ειδικοτήτων από άλλα κράτη μέλη όσο και την αρχική εγκατάσταση αυστριακών εταιριών ελευθέρων επαγγελματιών. Κατ’ αυτόν τον τρόπο παρεμποδίζεται η ανάπτυξη νέων, καινοτόμων επιχειρηματικών μοντέλων τα οποία θα παρείχαν στις επιχειρήσεις τη δυνατότητα να προσφέρουν ευρύτερο φάσμα υπηρεσιών.
   
      (1)  Οδηγία 2006/123/ΕΚ του Ευρωπαϊκού Κοινοβουλίου και του Συμβουλίου, της 12ης Δεκεμβρίου 2006, σχετικά με τις υπηρεσίες στην εσωτερική αγορά· ΕΕ 2006, L 376, σ. 36.